Bagindo Aziz Chan

Bagindo Aziz Chan () adolah pajuang kamardekaan Indonesia. Baliau manjabaik sabagai Wali Kota Padang nan kaduo sasudah kamardekaan nan dilantiak pado tangga 15 Agustus 1946 manggantian Mr. Abubakar Jaar. Baliau maningga pado umua 36 taun sasudah talibaik dalam sabuah patampuran malawan Balando. Jasadnyo dimakamkan di Taman Makam Pahlawan Bahagia, Bukittinggi. Gala Pahlawan Nasional Indonesia diagiahan kapado baliau pado 9 November 2005.

Riwayaik sakolah 
Bagindo Aziz Chan manampuah sakolah atau pandidikan HIS di Padang, MULO di Surabaya, jo AMS di Batavia. Tamaik dari AMS dan sampat pulo duo taun duduak di Rechtshoogeschool te Batavia (RHS), baliau sampat mambukak praktek manjadi pangacara sarato  aktif di babarapo organisasi, di antaronyo sabagai anggota jo panguruih Jong Islamieten Bond di bawah pimpinan Agus Salim. Baliau baliak ka kampuang alamannyo pado taun 1935, lalu mangabdi sabagai guru di babarapo sakolah di Padang dan bakali-kali pulo pindah mangaja ka lua kota. Baliau sampat aktif di Persatuan Muslim Indonesia (Permi) sampai organisasi tu dibubaran pado taun 1937. Sasudah proklamasi kemerdekaan, baliau ditunjuak sabagai Wakil Walikota Padang pado tangga 24 Januari 1946 dan pado tangga 15 Agustus 1946 dilantiak sabagai Walikota Padang nan manggantiaan Mr. Abubakar Jaar, nan pindah tugeh manjadi residen di Sumatra Utara.

Pajuangan 
Di tangah situasi pasca-kadatangan Sakutu di Padang pado 10 Oktober 1945, baliau manulak tunduak kapado kakuatan tantara Balando nan barado di balakang tantara Sakutu. Baliau taruih malakuan palawanan jo caro manabikan surek kaba pajuangan nan banamo Republik Indonesia Jaya, bahkan turun lansuang mamimpin palawanan kapado Balando sampai akianyo tewas pado tangga 19 Juli 1947. Manuruik asia visum nan dilakuan (di Rumah Sakit Tentara Dr. Reksodiwiryo, Ganting kini), baliau maningga karano takanai barang tumpua sarato tadapek tigo bakeh tembakan di wajahnyo.

Pangormatan 
Untuak maoromaiki jaso-jaso sarato jo pangorbanannyo, namonyo diabadian manjadi namo jalan di babarapo kota, sarupo di Padang jo Bukiktinggi. Di Padang, sabuah monumen babantuak kapalan tinju didirian di pasimpangan Jalan Gajah Mada jo Jalan Jhoni Anwar, Kampuang Olo, Nanggalo. Walaupun diresmian sabagai Monumen Bagindo Azizchan dek Walikota Padang Syahrul Ujud pado 19 Juli 1983, monumen tu labiah dikana jo namo Tugu Simpang Tinju. Monumen lainnyo, talatak di Taman Melati (kompleks Museum Adityawarman), asia karya palukih Wisran Hadi jo pemaek Arby Samah.

Rujuakan

Pautan lua 
  Situs web resmi kota Padang

Pahlawan nasional Indonesia
Tokoh nan dibunuah
Wali Kota Padang
Tokoh Minangkabau
Tokoh dari Padang